Kiwi's se SA paaltjiewagter groet | Netwerk24
Die 35-jarige Watling, wat in Durban gebore is, gaan ná Nieu-Seeland se komende toer in Engeland uittree.
BJ Watling gaan eersdaags uittree, omdat hy meer tyd saam met sy jong gesin wil deurbring. Foto: Getty Images
Hy het in 2009 sy nasionale buiging gemaak en hou die rekord as Nieu-Seeland se paaltjiewagter met die meeste slagoffers in toetse – 257 in 73 toetse. Dit het agt stonkkanse ingesluit.
Watling, wat eers beplan om saam met sy gesin uit te span ná die Kiwi's se terugkeer uit Engeland, het gesê hy kyk daarna om op lang termyn by afrigting betrokke te raak.
"Dis iets waarna ek kyk. Ek gaan dit vir die volgende ses maande net rustig vat en begin kyk na die opsies wat ek het," het Watling gesê.
Die paaltjiewagter was ook 'n baie bedrewe kolwer. Hy het 3 773 lopies in toetskrieket teen 'n gemiddeld van 38.11 aangeteken, wat agt honderdtalle en 19 vyftigtalle insluit.
Sy hoogste tellings was die 205 teen Engeland in 2019 in Mount Maunganui.
Hy het ontken dat sy lang loopbaan 'n tol op sy liggaam geëis het. Hy het gesê sy besluit om uit te tree is bloot om meer tyd saam met sy jong gesin deur te bring.
"Nee, my lyf voel verbasend goed. 'n Paar jaar gelede sou ek gesê het my liggaam gaan my in die steek laat, maar ek voel tans eintlik nogal vars wat my liggaam betref.
"Daar is 'n klompie ander faktore en om by die huis te wees is die groot ding."
Nieu-Seeland speel twee toetse teen Engeland waarna hy Indië op 18 Junie in die eindstryd van die Wêreld-toetskampioenskap in Southampton pak. – Reuters